Եռակողմ հանդիպումից առաջ նախագահ Պուտինի հետ երկկողմ հանդիպման ժամանակ Ալիևը շատ ավելի մարտական էր տրամադրված՝ հայտարարելով, թե հակամարտությունը ձգձգվել է, ստատուս քվոն անընդունելի է, և այն փոխելու համար հարկավոր է Ադրբեջանի տարածքների ապաօկուպացում: Այդ կերպ Ալիևն արտահայտել է իր հիմնական ակնկալիքները սանկտպետերբուրգյան հանդիպումից: Իր հերթին Հայաստանի նախագահ Սերժ Սարգսյանը Պուտինի հետ երկկողմ հանդիպման ժամանակ, շրջանցելով հայ-ռուսական հարաբերությունների լայն օրակարգը, կենտրոնացել է բացառապես սպասվող հանդիպման վրա: Նա նշել էր, որ հայկական կողմի ակնկալիքը հակամարտության՝ բացառապես խաղաղ ճանապարհով կարգավորումն է և հույս էր հայտնել, որ եռակողմ հանդիպման ժամանակ հնարավոր կլինի արդյունք գրանցել հրադադարի ռեժիմի խախտման հետաքննության մեխանիզմների ստեղծման հարցում: Այդպիսով Սերժ Սարգսյանը պարզորոշ հասկացրել է, որ Երևանի համար առաջնահերթությունը հրադադարի ռեժիմի պահպանումն է, նոր միայն այդ հիմքի վրա կարգավորման բանակցությունների վերսկսումը: